पाएं अपने शहर की ताज़ा ख़बरें और फ्री ई-पेपरडाउनलोड करें
पश्चिम में एक साइंसदान हुए हैं - लेथब्रेज। उन्होंने पेण्डुलम की मदद से ज़मींदोज़ शक्तियों की खोज की और अलग-अलग शक्तियों की पहचान के संकेत नियत किए। इन्हीं लेथब्रेज ने उन पत्थरों का मुआयना भी किया जो कभी किसी प्राचीन जंग में इस्तेमाल हुए थे। उन्होंने पाया कि इन पत्थरों पर नफ़रत के आसार इस कदर अंकित हो चुके थे, कि उनका पेण्डुलम वही संकेत दे रहा था जो उसने मौत के लिए दिया था।
दरअसल, पत्थर वह भी है जो किसी को ज़ख्मी करने के लिए इस्तेमाल होता है और पत्थर वह भी है जो महात्मा बुद्ध का वज्रासन बनता है। पत्थर हमारे ख़ून से भी भीग सकते हैं और हम उन्हें किसी आसन पर बैठाकर उनमें प्राण प्रतिष्ठा भी कर सकते हैं। हक़ीक़त में पूरी राजनीति ही पत्थर हो चुकी है। यही पत्थर हमारे राजनीतिक वातावरण पर पड़ा हुआ है।
जिन पत्थरों की प्राण प्रतिष्ठा कर हमने लोकतंत्र का मंदिर स्थापित किया, वह पूरी तरह से ज़मींदोज़ हो चुका है। किसी को इसकी चिंता नहीं है कि कितने लोग कोरोना से मर रहे हैं और सही मायनों में मर ही क्यों रहे हैं? क्योंकि आपको चुनाव जीतना है! क्योंकि आपको अगले चुनाव के लिए कोई नई इबारत लिखना है।
केवल इसलिए, सिर्फ़ इसलिए आप लाखों-करोड़ों लोगों को कोरोना के हवाले कर दें या लगभग देश के हर परिवार में एक या दो लोगों को मरने दें या मरने पर छोड़ दें, तो आखिर आप फिर किस पर राज करेंगे? कौन होगा जो आपके लिए नारे लगाएगा? दरअसल, राजनीतिक दलों की सबसे पहली और हमेशा से यही धारणा रही है कि वे केवल अपनी बात कहना चाहते हैं।
दूसरा कोई बोले तो वे अपने कान लगभग बंद कर लेते हैं। यही बात उनके नेताओं को शुरू से सिखाई जाती है। हर नुक्कड़ सभाओं में बताई जाती है। ...कि कोई कुछ भी तर्क दे, और वह कितना भी सही हो, लेकिन हमें उसे सुनते वक्त कान बंद रखना है। हमें केवल और केवल अपना साहित्य, अपना मार्गदर्शन ही परोसना है। यही वजह है कि आज इन दलों, नेताओं को कोई फर्क़ नहीं पड़ता कोई जिये या मरे। उनके नेताजी की छवि पर आंच नहीं आनी चाहिए, बस यही उद्देश्य है।
खैर ये जो कोरोनाकाल है, सकारात्मक सोचें तो इत्मीनान की नई इबारत है। पहले ऐसा हुआ नहीं, इसलिए हर कोई हैरान है। इसके पहले कि इस इबारत के अक्षर डोलने, टूटने लगें, वे तमाम लोग मुस्कराना चाहते हैं जो न तो पॉजीटिव हैं और न ही उनमें कोरोना के कोई लक्षण हैं! बहरहाल, देश परेशान है और तमाम सरकारें दिमाग़ी दीवालियापन की शिकार।
उन्हें सिर्फ़ भाषणबाज़ी के अलावा कुछ नहीं पता। सरकारों में बैठे नेता इस पूरे वातावरण में रेंग-रेंगकर अट्टहास कर रहे हैं। उन्हें और कुछ चाहिए भी नहीं। हो सकता है, इसीलिए वे सरकार में हैं। क्योंकि संवेदना जब तक बाकी होती है, ह्रदय जब तक मजलूमों के लिए धड़कता रहता है, कोई नेता नहीं हो सकता। मंत्री तो कतई नहीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn